[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 14.3.2011

COM(2011) 115 τελικό

Σύσταση για

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τον ορισμό της ευρωπαϊκής πολιτιστικής πρωτεύουσας για το έτος 2015 στην Τσεχική Δημοκρατία

EN

ΑΙΤΙΟΛΟΓΙΚΗ ΕΚΘΕΣΗ

Η απόφαση αριθ. 1622/2006/EΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 2006, για τη θέσπιση κοινοτικής δράσης όσον αφορά την εκδήλωση «Πολιτιστική πρωτεύουσα της Ευρώπης» για τα έτη 2007 έως 2019[1] καθορίζει τη διαδικασία για τον ορισμό των πολιτιστικών πρωτευουσών της Ευρώπης. Σύμφωνα με το άρθρο 2 της εν λόγω απόφασης, από το 2009 και εξής, δύο πόλεις δύο κρατών μελών ορίζονται ως πολιτιστικές πρωτεύουσες της Ευρώπης, διαδοχικά, σύμφωνα με τη χρονολογική σειρά του παραρτήματος της απόφασης. Το Βέλγιο και η Τσεχική Δημοκρατία δικαιούνται να φιλοξενήσουν την εκδήλωση το 2015.

Ο ορισμός των πολιτιστικών πρωτευουσών της Ευρώπης για το έτος 2015 διέπεται από την ακόλουθη διαδικασία.

Πρόσκληση υποβολής αιτήσεων δημοσιεύεται από κάθε ενδιαφερόμενο κράτος μέλος το αργότερο έξι έτη πριν από την έναρξη της εν λόγω εκδήλωσης. Επιτροπή επιλογής που αποτελείται από 13 ανεξάρτητους εμπειρογνώμονες στον πολιτιστικό τομέα συγκαλείται σε συνεδρίαση προεπιλογής το αργότερο πέντε έτη πριν από την εκδήλωση. Αξιολογεί τις αιτήσεις που λαμβάνει σύμφωνα με τα κριτήρια του άρθρου 4 της απόφασης 1622/2006/ΕΚ, και καταλήγει σε μικρό κατάλογο προεπιλεγμένων υποψηφίων πόλεων που θα εξεταστούν περαιτέρω, μετά τη διεκπεραίωση της αίτησής τους.

Κάθε ενδιαφερόμενο κράτος μέλος συγκαλεί την επιτροπή επιλογής για την τελική επιλογή 9 μήνες μετά τη συνεδρίαση προεπιλογής. Η επιτροπή επιλογής, ύστερα από εκτενή αξιολόγηση των προεπιλεγμένων υποψήφιων πόλεων σύμφωνα με τα κριτήρια της δράσης, συνιστά μία πόλη σε κάθε ενδιαφερόμενο κράτος μέλος για την απονομή του τίτλου.

Με βάση τις εν λόγω συστάσεις, αμφότερα τα κράτη μέλη προτείνουν μία πόλη ως Πολιτιστική Πρωτεύουσα της Ευρώπης και ενημερώνουν σχετικά το Ευρωπαϊκό Κοινοβούλιο, το Συμβούλιο, την Επιτροπή και την Επιτροπή των Περιφερειών, το αργότερο τέσσερα έτη πριν από την έναρξη της εκδήλωσης.

Το Ευρωπαϊκό Κοινοβούλιο μπορεί να υποβάλει γνωμοδότηση στην Επιτροπή το αργότερο εντός 3 μηνών από την παραλαβή των υποψηφιοτήτων.

Tο Συμβούλιο, ενεργώντας βάσει σύστασης της Επιτροπής, ορίζει επίσημα τις εν λόγω πόλεις για το έτος για το οποίο έχουν προταθεί.

Στην Τσεχική Δημοκρατία υποβλήθηκαν τρεις υποψηφιότητες για τον τίτλο της ευρωπαϊκής πολιτιστικής πρωτεύουσας: από τις πόλεις Hradec Králové, Ostrava και Plzeň.

Με την ολοκλήρωση των δύο σταδίων της διαδικασίας επιλογής, το πρόγραμμα της πόλης Plzeň κρίθηκε ότι ικανοποιούσε καλύτερα τους στόχους και τα κριτήρια της εκδήλωσης, όπως ορίζονται στο άρθρο 4 της απόφασης αριθ. 1622/2006/ΕΚ.

Συνεπώς, η επιτροπή επιλογής, στην έκθεσή της του Σεπτεμβρίου 2010, προτείνει να φιλοξενήσει η πόλη Plzeň την εκδήλωση στην Τσεχική Δημοκρατία το 2015. Η Τσεχική Δημοκρατία κοινοποίησε την επιλογή αυτή στο Ευρωπαϊκό Κοινοβούλιο, το Συμβούλιο, την Επιτροπή και την Επιτροπή των Περιφερειών στα τέλη του 2010.

Το Ευρωπαϊκό Κοινοβούλιο διαβίβασε τη θετική γνώμη του στην Επιτροπή στις αρχές Ιανουαρίου του 2011.

Η διαδικασία επιλογής για το Βέλγιο ολοκληρώθηκε την άνοιξη του 2010 και ο ορισμός της Mons πραγματοποιήθηκε τον Νοέμβριο του 2010.

Κατά συνέπεια, η Επιτροπή, σύμφωνα με το άρθρο 9 παράγραφος 3 της απόφασης 1622/2006/EΚ, υποβάλλει στο Συμβούλιο την προσαρτημένη σύσταση για τον επίσημο ορισμό της πόλης Plzeň ως πολιτιστικής πρωτεύουσας της Ευρώπης το 2015 στην Τσεχική Δημοκρατία.

Σύσταση για

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τον ορισμό της ευρωπαϊκής πολιτιστικής πρωτεύουσας για το έτος 2015 στην Τσεχική Δημοκρατία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ ,

Έχοντας υπόψη τη συνθήκη για τη λειτουργία της Ευρωπαϊκής Ένωσης,

Έχοντας υπόψη την απόφαση αριθ. 1622/2006/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 2006, για τη θέσπιση κοινοτικής δράσης όσον αφορά την εκδήλωση Πολιτιστική Πρωτεύουσα της Ευρώπης για τα έτη 2007 έως 2019[2], και ιδίως το άρθρο 9 παράγραφος 3,

Έχοντας υπόψη τη σύσταση της Ευρωπαϊκής Επιτροπής,

Έχοντας υπόψη την έκθεση της επιτροπής επιλογής του Σεπτεμβρίου 2010 όσον αφορά τη διαδικασία επιλογής των πολιτιστικών πρωτευουσών της Ευρώπης στην Τσεχική Δημοκρατία,

Εκτιμώντας τα ακόλουθα:

Τα κριτήρια του άρθρου 4 της απόφασης αριθ. 1622/2006/ΕΚ ικανοποιούνται πλήρως,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η πόλη Plzeň ορίζεται «Ευρωπαϊκή Πολιτιστική Πρωτεύουσα 2015» στην Τσεχική Δημοκρατία.

Άρθρο 2

Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης .

[…],

Για το Συμβούλιο

Ο Πρόεδρος

[1] ΕΕ L 304 της 3.11.2006, σ. 1.

[2] ΕΕ L 304 της 3.11.2006, σ. 1.